“ก้องเกียรติ” รับลูก ก.ล.ต.ปรับเกณฑ์ IPO ชี้ป้องกันการปั่นหุ้นได้
"ก้องเกียรติ โอภาสวงการ" รับลูก ก.ล.ต.เตรียมปรับเกณฑ์กระจาย IPO ให้ผู้มีอุปการคุณ มองสามารถป้องกันการสร้างราคาหุ้นได้
28 มี.ค. 2560

นายก้องเกียรติ โอภาสวงการ ประธานกรรมการบริหาร บริษัท เอเซีย พลัส กรุ๊ป โฮลดิ้ง จำกัด (มหาชน) หรือ ASP เปิดเผยว่า การที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เตรียมปรับปรุงหลักเกณฑ์เรื่องของการจัดสรรหุ้นที่ออกใหม่ต่อประชาชนเป็นครั้งแรก (IPO) ให้กับผู้มีอุปการคุณ และบุคคลที่มีความสัมพันธ์ของบริษัทที่ออกหลักทรัพย์ (related persons – RP) นั้น ถือเป็นเรื่องที่ดี
ทั้งนี้เนื่องจากมีการกำหนดสัดส่วนการจัดสรรให้ผู้มีอุปการคุณไม่เกิน 15% ของหุ้น IPO โดยเมื่อรวมกับส่วนที่จัดสรรให้ RP และพนักงานของบริษัท และบริษัทย่อยแล้วไม่เกิน 25% ของหุ้น IPO โดยที่ผ่านมาบริษัท ในฐานะที่ปรึกษาทางการเงินฯ ก็มีการต่อรองกับลูกค้าเพื่อให้การจัดสรรหุ้นอยู่ในระดับที่เหมาะสม และเพื่อให้มีการกระจายหุ้น IPO ให้กับผู้ลงทุนทั่วไปอย่างเพียงพอ ไม่กระจุกตัวกับกลุ่มบุคคลใด จนทำให้ควบคุมปริมาณหุ้น IPO ได้ง่าย และนำไปสู่การสร้างราคาหุ้น ซึ่งก็ขึ้นอยู่กับแต่ละดีลว่ามีขนาดเล็กหรือขนาดใหญ่